Lisbeth Bech-Nielsen (SF), 2023-09-07:
Regeringens overskrift på årets forslag til finanslov er »Fremtidssikring af Danmark«, men det er det ikke.
I bedste fald er det en driftsfinanslov, men selv det ville være et skønmaleri, for drift indikerer jo, at tingene fortsætter, som de plejer.
Og det er ikke det, der kommer til at ske.
Halvdelen af landets kommuner står til at spare, når de nu skal til at lave budgetter for næste år, og det er på kernevelfærden.
De skal spare på vores ældres pleje og omsorg, skære ned på vores børns daginstitutioner, så de allermindste ikke får de rammer, vi ønsker for dem, spare på vores folkeskoler og skære i hjælpen til mennesker med handicap og børn med særlige behov.
Finansministeren annoncerede, at dette års finanslov ville blive – citat – sjovere.
Men der er ikke meget at grine ad ude i landets kommuner, hvor der skal spares på velfærden.
Penge er der jo masser af, lyder det, men som Arbejdernes Erhvervsråd har afdækket, mangler der er faktisk 23 mia. kr. i velfærden siden 2015, og det er det efterslæb, som man mærker ude på landets hospitaler, plejehjem og daginstitutioner.
Derfor er der brug for, at vi investerer i velfærden for at kunne fastholde og rekruttere medarbejdere, og det gør regeringen ikke.
Man bruger i stedet for milliarder på skattelettelser, og det er fattigt.
Der er skattelettelser for 7, 8, 9 mia. kr., men alligevel besparelser på velfærden, på folkeskolen, på stu'en, store besparelser på Familieretshuset, hvor børnefamilier i krise har brug for akut hjælp, og et kæmpe svigt af de mest nedslidte, hvor seniorpensionen alligevel ikke bliver forbedret som ellers lovet.
Min egen svigermor nåede akkurat på seniorpension efter et langt og slidsomt arbejdsliv med nedslidning og gigt til følge.
Titusindvis af mennesker i det her land har arbejdet og arbejder stadig i fysisk og psykisk slidsomme jobs, og dem svigter regeringen.
Regeringen lader med dette års finanslov, som om kommuner og regioner får en hjælpende hånd i form af en rund milliard.
Men det er jo matadorpenge.
Regionerne har brug for syv gange det beløb, de får tilkendt, for at kunne løfte de opgaver, de skal.
Og de 650 mio. kr., som er kommunernes andel, er præcis det beløb, som regeringen har pålagt dem at spare.
Det at tage med den ene hånd og give med den anden er jo en opfindelse, som Moderaternes formand har perfektioneret i form af omprioriteringsbidraget, som resulterede i det milliardhul, som vi nu ser.
Det, denne regering gør, ved at kræve besparelser og så bagefter sende det samme beløb ud til kommunerne og lade, som om at det er milde finanslovsgaver, er jo bare Lars Løkke Rasmussens gamle omprioriteringsbidrag i nye klæder.
Retfærdigvis er der også gode ting i finanslovsforslaget.
Udenrigstjenesten, der har været sparet i stykker igennem mange år, får tilført et meget stort beløb, og så er der også sat penge af til iværksætteri.
Det vil jeg gerne anerkende.
Men det løser ikke de grundlæggende udfordringer, vi står med, nemlig at flere års underfinansiering af velfærden nu får kernemedarbejderne til at flygte.
Der skal penge på bordet, og hold nu op med at tale om arbejdsudbud!
Finansministeriets egne modeller siger jo, at udbud skaber sin egen efterspørgsel.
Det, vi har brug for, er kompetencer, det er penge til fastholdelse, til rekruttering og til bedre løn- og arbejdsvilkår.
Den her regering skulle jo dannes for at løse de store problemer, fik vi at vide.
Men hvilke problemer er det, regeringen løser?
Er det børn og unges mistrivsel?
Er det stressepidemien?
Er det et velfærdssamfund, der er ved at smuldre?
Er det klimakrisen?
Er det biodiversitetskrisen, eller er det at sikre, at vi også kan drikke vores drikkevand i fremtiden?
Jeg vil gerne komme med et konkret eksempel på, hvordan det står til ude i Velfærdsdanmark.
I Rødovre betyder besparelser i børnehaven, at Alec, der er maler, ikke kan aflevere sit barn og nå på arbejde klokken 7, som han skal.
Og hvis regeringen mener, at man skal gå på arbejde klokken 7, som vi får at vide, så må de sikre økonomi til, at man også kan aflevere sit barn i børnehave.
Og Alec, jeg synes bare, du skal ringe til Mattias Tesfaye og fortælle ham det.